open-index/open-wikipedia-markdown huggingface dataset:
Ōzu

**Ōzu** () on Japanin kaupunki Shikokun saarella Ehimen prefektuurissa. Se sijaitsee prefektuurin länsiosassa Seton sisämeren Iyonmeren rannikolla. Kaupunki on rakentunut Ōzun altaalle Hijijoen varrelle. Siihen kuuluu myös noin 13 kilometrin päässä Shikokun rannikolta sijaitseva Aoshiman saari. Ōzulle on annettu lempinimi ”Iyon pikku Kioto” säilyneen vanhan kaupunkirakenteensa ansiosta. Ōzussa on 42&nbsp;785 asukasta (lokakuussa 2019) ja sen pinta-ala on 432,22 neliökilometriä.

Ōzu kehittyi historiallisesti jokistamana ja Edo-kaudella vuodesta 1617 lähtien linnanaluskaupunkina Katō-klaanin hallinnassa. Kaupunkioikeudet Japanin nykyisen kunnallishallinnon piirissä Ōzu sai vuonna 1954 laajan kuntaliitoksen myötä. Vuonna 2005 kaupunkiin liitettiin Nagahaman ja Hijikawan maaseutukaupungit sekä Kawaben kyläkunta. Niistä Iyonmeren rannalla sijaitseva Nagahama toimi Ōzun daimiokunnan kauppasatamana. Perinteisiä elinkeinoja alueella olivat japaninvahan ja japaninpaperin valmistus, Meiji-kaudelle tultaessa silkin viljely ja kehruu. Nykyisin kaupungissa harjoitetaan muun muassa riisin, vihannesten, siitakesienien ja japaninkastanjan viljelyä sekä kalastusta ja metsätaloutta. Sinne on kehittynyt myös elintarvike-, muovi- ja elektroniikkateollisuutta.

Ōzun nähtävyyksiin kuuluvat vanhan kaupunkimiljöön lisäksi Ōzun linna, jonka keskustorni rakennettiin uudelleen vuonna 2004, kesäisin järjestettävä Hijijoen merimetsokalastus, useat buddhalaiset temppelit ja Garyūn vuoristohuvila. Osa kaupungista kuuluu Seton sisämeren kansallispuistoon. Ōzua palvelevat JR Shikokun Yosan-linja ja Uchiko-linja.

## Kuvia

Tiedosto:大洲の町並 - a street of ooz town - panoramio.jpg|Katu Ōzussa
Tiedosto:Syusekizi02.jpg|Shusseki-ji
Tiedosto:長浜大橋 - panoramio.jpg|Nagahaman suursilta
Tiedosto:20150914 hijikawa-river.jpg|Hijijoki Ōzussa


## Lähteet

## Aiheesta muualla

* Kaupungin internetsivut
Draken (kuunari)

**Draken** oli suomalainen kolmimastoinen moottorikuunari (toisten lähteiden mukaan moottorikaljaasi), joka haaksirikkoutui 11. marraskuuta 1929 Utön lähellä, jolloin 5 miehistön jäsentä menehtyi. Draken oli puutavaralastissa matkalla Oulusta etelään kohti Kööpenhaminaa, kun myrsky yllätti sen  Utön tienoilla täyttäen laivan vedellä. Laivan kapteeni Niilo Saarinen yritti kääntää aluksen kohti Utön majakkaa, mutta vesilasti teki aluksesta ohjauskyvyttömän. Draken pysyi kuitenkin purjeiden avulla suunnassa, mutta pian myös laivan apukone ja pilssivesipumput pysähtyivät. Draken törmäsi noin 500 metrin päässä Utön saaresta sijainneeseen Örebådanin kallioluotoon ja murskautui samalla. Laivan 11 hengen miehistöstä menehtyi viisi miestä ennen kuin Utön saarelaiset pääsivät myrskyn laannuttua kahden päivän kuluttua pelastamaan luodolla olleet miehet. Pelastustyössä mukana olleet saivat tasavallan presidentin myöntämän hengenpelastusmitalin ja tapaus vaikutti meripelastustoiminnan kehittämiseen. Drakenin kapteenista Niilo Saarisesta tuli myöhemmin Suomen Meripelastusseuran pitkäaikainen päällikkö. Utön saaren Kesnäsin niemeen on pystytetty Drakenin haaksirikon muistomerkki. Öröbodan etelä- ja lounaispuolella on meren pohjassa vielä hylyn jäänteitä kuten potkurinakseli. 

Draken oli rakennettu 1919 Dragsfjärdissä. Kuunarin pituus oli 42,96 metriä, leveys 10,02 metriä ja vetoisuus 296 nettorekisteritonnia. Laivalla oli purjeiden lisäksi 60 hevosvoiman apukone. Kuunari ostettiin 1929 Uuteenkaupunkiin, ostajina olivat kauppias J. E. Tervanen ja merikapteeni Niilo Saarinen.

## Lähteet
Lyhytkuonomerihevonen

**Lyhytkuonomerihevonen** (*Hippocampus hippocampus*) on merineulojen (Syngnathidae) heimoon ja merihevosten (*Hippocampus*) sukuun kuuluva kalalaji. Sitä tavataan läntisellä Atlantin valtamerellä ja Välimerellä korkeintaan 60 metrin syvyisessä vedessä. Lyhytkuonomerihevonen on tavallisesti 7–13 senttimetrin mittainen ja enintään 15 senttimetrin mittainen. Lajilla on pieni kuono, joka on yleensä mitaltaan vain kolmasosan pään mitasta. Lyhytkuonomerihevonen tulee sukukypsäksi keskimäärin 7,7 senttimetrin mittaisena. Lajin elinikä on keskimäärin vain 3–5 vuotta. Lyhytkuonomerihevonen kuuluu CITES-sopimuksen II-liitteeseen. Lajin ravintoa ovat muun muassa suolalehtijalkaiset, plankton, pienet äyriäiset ja pienet kalat.

## Lähteet
Spiral (vuoden 2021 elokuva)

**Spiral** (tunnetaan myös nimillä **Spiral: From the Legacy of Saw** ja **Spiral: From the Book of Saw**) on vuonna 2021 ensi-iltansa saanut yhdysvaltalainen kauhuelokuva, jonka on ohjannut Darren Lynn Bousman. Elokuva on *[[Saw (elokuvasarja)|Saw]]*-elokuvasarjan yhdeksäs sovitus. Sen pääosissa ovat Chris Rock, Max Minghella, Marisol Nichols ja Samuel L. Jackson. Elokuva seuraa ylimielistä etsivää Zeke Banksiä (Chris Rock), joka etsii Jigsaw-murhaajan jäljittelijää.

Elokuvan oli määrä saada ensi-iltansa toukokuussa 2020, mutta ensi-iltaa jouduttiin siirtämään koronaviruspandemian takia. *Spiral* sai ensi-iltansa Yhdysvalloissa 14. toukokuuta 2021 ja se saa ensi-iltansa Suomessa 19. toukokuuta 2021. Elokuva sai ristiriitaisen vastaanoton kriitikoilta, jotka kehuivat elokuvan roolisuorituksia ja elokuvasarjan uutta suuntaa, mutta kritisoivat tarinan toteutusta ja rytmitystä.

Elokuvan soundtrack-EP:n on luonut rap-artisti 21 Savage. EP sisältää muun muassa 21 Savagen singlen ”Spiral”, joka kuullaan elokuvan lopputeksteissä.

## Näyttelijät

## Lähteet

## Aiheesta muualla
* Virallinen sivusto 
* 
* 
*
Huawei Honor Band 5

**Honor Band 5** on Huawein vuonna 2019 julkaistu aktiivisuusranneke. Se on saatavilla kolmena eri värillä ja on sekä Android- että iOS-yhteensopiva. 

Honor Band 5 painaa 22,7 grammaa ja sen ranneke on silikonia. Siinä ei ole fyysisiä näppäimiä. Tämän takia sen ollessa sammuksissa käynnistäminen vaatii kytkemistä laturiin. Honor Band 5:ssä on kosketusnäyttö ja sen alapuolella ympyrän muotoinen painike näytön herättämistä ja nukkumaan laittamista varten. Näytön halkaisija on 0,95 tuumaa, se on hieman kaareva ja sen näyttötarkkuus on 282 pikseliä. 

## Lähteet
Naisten yleisluistelun maailmanmestaruuskilpailut 1938

**Yleisluistelun naisten maailmanmestaruuskilpailut 1938** käytiin Oslossa 9.–10. helmikuuta. Osallistujia oli 10, joista kuusi Norjasta ja yksi Suomesta, Yhdysvalloista, Hollannista ja Saksasta. Kilpailupaikka oli Frogner-stadion.

## Tulokset

## Lähteet
* Uitslag WK Allround 1938 vrouwen Schaatsstatistieken.nl 

### Viitteet
Lidija Selihova

**Lidija Matvejevna Selihova** (, 19. maaliskuuta 1922 Pietari – 7. helmikuuta 2003) oli neuvostoliittolainen pikaluistelija. Hän oli mukana ensimmäisen kerran vuoden 1948 MM-kisoissa, jolloin Neuvostoliitto tuli mukaan MM-kisoihin. Hän voitti urallaan kaksi kertaa maailmanmestaruuden eli vuosina 1952 ja 1954.

Neuvostoliittolaiset kilpailivat yleisluistelun naisten MM-kilpailuissa ensimmäisen kerran Turussa vuonna 1948. Selihova oli yhteispisteissä hopealla maannaisessa Isakovan jälkeen. Selihova oli noussut toisen maailmansodan jälkeen kohti kansallista kärkeä niin, että vuoden 1947 Neuvostoliiton mestaruuskisoissa hän oli kolmas ja vuonna 1948 toinen.

Neuvostoliitossa kisa oli kansallisesti kova. Omalla urallaan hän saavutti Neuvostoliiton yleisluistelun mestaruuskisoissa kolme mitalia eli vuonna 1947 pronssia sekä vuosina 1948 ja 1954 hopeaa. Vuonna 1953 hänen onnistui rikkoa 1 000 metrin ME Medeon radalla Alma Atassa. Mestaruudet Selihovalle tuli vuosina 1952 ja 1954. Hän saavutti pronssia vuonna 1953 ja uudelleen vielä vuonna 1957. Hän lopetti uransa vuonna 1959.

Urallaan hän edusti vuoteen 1956 asti Leningradin Zenithiä ja sen jälkeen Leningradin Trudia.

## Parhaat tulokset

## Lähteet
Huawei P30

**Huawei P30** on Huawein maaliskuussa 2019 julkaisema älypuhelin. Siinä on Android 9.0 Pie -käyttöjärjestelmä, joka on päivitettävissä Android 10.0 Q -versioon.

## Tekniset tiedot
Huawei P30 -puhelimessa on 6 tai 8 gigatavua keskusmuistia ja tallennustilaa joko 64, 128 tai 256 gigatavua. Tallennustila on laajennettavissa enintään 256 gigatavun Nano Memory -muistikortilla. Puhelimessa on 6,1 tuuman OLED-näyttö ja prosessorina on kahdeksan ytiminen prosessori. Takakameroina on 40, 8 ja 16 megapikselin kamerat ja etukamerana on 32 megapikselin kamera. Akkua on 3&nbsp;650 milliampeerituntia. Puhelimessa on näytönalainen sormenjälkitunnistin. Laite on suojattu pölyltä sekä roiskeilta ja sen IP-luokitus on 53.

## Lähteet
Chitrakoot

**Chitrakoot** on Intian Madhya Pradeshin osavaltiossa Uttar Pradeshin rajalla sijaitseva noin 23&nbsp;000 asukkaan kaupunki. Kaupunki on hindulaisten pyhiinvaelluskohde, koska Ramayanan mukaan Rama oli karkotettuna Chitrakootissa yli vuosikymmenen. Madhya Pradeshin osavaltio on pyrkinyt panostamaan alueen uskonnolliseen turismiin, ja siksi alueen kehittämistä tuetaan. Chitrakootista Amarkantakiin on suunnitteilla nelikaistainen moottoritie, joka yhdistäisi sen osavaltion muihin mytologisesti merkittäviin paikkoihin. Madhya Pradeshin korkein oikeus pyysi vuonna 2015 arkeologeja selvittämään tulisiko mytologian mainitsemia paikkoja suojella. 

Vuoden 2011 väestönlaskennan mukaan Chitrakootin väkiluku on 23&nbsp;316 henkeä. Asukkaista 99 prosenttia on hindulaisia.

## Lähteet
Poem To A Horse

«**Poem to a Horse**» on kolumbialaisen laulajan ja lauluntekijän Shakiran esittämä kappale, joka on julkaistu hänen albumiltaan Laundry Service. Vaikka kappaleen studioversio ei ole yhtä tunnettu kuin Tour of the Mongoose -kiertueen versio (Live & Off The Record -albumilta), se on suosittu, varsinkin sen musiikkivideo, joka onnistui saavuttamaan MTV:n top 100 toivekappaleen listan sijan 46 vuonna 2004. Musiikkivideo saavutti myös MTV:n 50 eniten netissä toivottujen musiikkivideoiden listalla sijan 25 Pohjois-Amerikassa ja toisen sijan Etelä-Amerikassa. [//es.wikipedia.org/wiki/Los_50_%2B_Pedidos_del_2004]

Last.fm-palvelussa "Poem to a Horse" on Shakiran yhdeksänneksi kuunnelluin kappale.

## Kappaleen tiedot
Kappaleella Shakira laulaa rakkaudestaan huumeriippuvaiseen. Ja koska huumeriippuvainen ei välitä hänestä, hän  päättää jättää hänet. Kappaleessa kuvaillaan Shakiran ajatuksia tästä henkilöstä, esimerkiksi: 

Käännös: 

Kappaleen musiikkivideo on live-esitys, jolla on 5,5 miljoonaa katselua Shakiran virallisella YouTube-kanavalla. 

## Kappalelistat

### Poem To A Horse

# «Poem To A Horse»
# «Poem To A Horse» [Live]

### Poem To A Horse - Whenever, Wherever Live

# «Poem To A Horse» [Live] 
# «Whenever, Wherever» [Live Radio Edit] 
# «Whenever, Wherever» [Live] 

## Lähteet
Moussa Travélé

**Moussa Bleni Travélé** (k. 1941) oli malilainen tulkki ja kirjailija.

Moussa Travélé syntyi Ségoussa 1800-luvun lopulla. Hän työskenteli Ranskan Sudanin siirtomaahallinnon tulkkina ja sai ansioistaan kunnialegioonan arvomerkin. Travélé oli yksi ensimmäisistä afrikkalaisista kansatieteen, kielen ja suullisen perinteen tutkijoista. Hän julkaisi muun muassa bambaran kielenoppaan vuonna 1910, pienen bambaran sanakirjan vuonna 1913 ja kansanperinnekokoelman *Proverbes et contes bambara* vuonna 1923. Travélé teki yhteistyötä kielitieteilijä Maurice Delafossen ja kansatieteilijä Henri Labouretin kanssa. Hänet valittiin Ranskan siirtomaatutkimuksen akatemian jäseneksi vuonna 1922.

Malin presidentin Modibo Keïtan puoliso Mariam Travélé oli Moussa Travélén tytär.

## Lähteet
Suomen Lottaperinneliitto

**Suomen Lottaperinneliitto ry** on Lotta Svärdin perinteen vaalimiseen keskittynyt yhdistys. Siihen kuuluu useita jäsenyhdistyksiä, ja se on Naisten Valmiusliitto ry:n jäsenyhdistys.

## Lähteet
Vishva Hindu Parishad

**Vishva Hindu Parishad** (lyh. **VHP**) eli maailman hinduneuvosto on hindunationalistinen järjestö, joka perustettiin vuonna 1964. Järjestön perustajat olivat muun muassa Rashtriya Swayamsevak Sangh -järjestön johtajia, jotka halusivat uudella järjestöllä auttaa hindulaisuutta puolustautumaan vieraita uskontoja ja aatteita vastaan sekä vahvistamaan hindulaista identiteettiä. VHP:n suurimpina uhkina pitämät uskonnot ja aatteet olivat kristinusko, islam ja kommunismi. Vuonna 2018 Yhdysvaltain keskustiedustelupalvelu CIA luokitteli VHP:n ja sen nuorisojärjestön Bajrang Dalin militanteiksi uskonnollisiksi järjestöiksi, mitä VHP:n johto on ankarasti vastustanut. 

1980-luvulla VHP alkoi yhdessä RSS:n kanssa osallistumaan politiikkaan Intian kansanpuolueen puolella. Vishva Hindu Parishad saavutti julkisuutta varsinkin vaatimuksellaan Raman temppelin rakentamiseksi Ayodhyaan Baburin moskeijan paikalle. Moskeijan hävittäminen vuonna 1992 ei, järjestön pettymykseksi, johtanut temppelin rakentamiseen. Vuosien 1999–2004 hindunationalistinen hallitus ei ajanut temppeliasiaa eteenpäin, minkä vuoksi VHP siirtyi kritisoimaan pääministeri Atal Bihari Vajpayeeta.

Intiassa VHP on harjoittanut runsaasti hyväntekeväisyyttä, perustanut suojapaikkoja lehmille, terveyskeskuksia ja kouluttanut hindupappeja sekä avustanut luonnononnettomuuksien uhreiksi joutuneita osavaltioita. Sosiaalisen työnsä osalta järjestö on sotkeutunut myös uskonnollisiin väkivaltaisuuksiin, jotka ovat kohdistuneet enimmäkseen muslimeita ja kristittyjä vastaan.

Vishva Hindu Parishadin naisjärjestö tunnetaan nimellä Durga Vahini eli suomeksi Durgan armeija. 

## Lähteet
Hämeenkylä (Perniö)

**Hämeenkylä** on kylä Salon kaupungin Perniössä. Kylä sijaitsee aivan Perniön kirkonkylän kupeessa, sen pohjoispuolella.

Hämeenkylä sijaitsee Perniönjoen länsirannalla kirkonkylän pohjoisreunalla. Kylä on syntynyt Johanneslundin kartanon ympäristöön vanhan kuninkaantien varrelle. Kartano talousrakennuksineen on näyttävällä paikalla kylänmäellä ja muu asutus on levittäytynyt peltoalueiden reunamille kumpareille ja rinteiden reunoille. Myös kirkonkylän taajama-asutus ulottuu Hämeenkylään. Kylän kyläalue ulottuu Perniönjokilaaksosta soiden yli länteen Joutnaan saakka, jossa sijaitsee pieni siirtoväen rakentama Leppäkorven kulmakunta.

Hämeenkylä on Perniön vanhimpia kyliä. Johanneslundin kartano on perustettu vuonna 1589 yhdistämällä kolme kylän tilaa. Kylän alkuperäiset tilat on jaettu ja yhdistetty moneen kertaan. Perniön kirkonkylän kasvu ja siirtoväen asuttaminen ovat muuttaneet kylän ilmettä suuresti 1900-luvulla.

## Lähteet
Ubon Ratchathani (provinssi)

**Ubon Ratchathani** () on provinssi Isanin alueella Thaimaan koillisosassa. Provinssin pinta-ala on 15&nbsp;744&nbsp;km² ja asukasluku 1&nbsp;844&nbsp;669 (2014). Alueen hallinnollinen keskus on Ubon Ratchathani.

## Lähteet

## Aiheesta muualla
Jänisjärvi (täsmennyssivu)

**Jänisjärvi** voi tarkoittaa ainakin seuraavia:

* Jänisjärvi, järvi Enontekiöllä
* Jänisjärvi, järvi Hämeenlinnassa
* Jänisjärvi, järvi Inarissa
* Jänisjärvi, järvi Kihniössä
* Jänisjärvi, järvi Kuopiossa
* Jänisjärvi, järvi Parkanossa
* Jänisjärvi, järvi Parkanossa
* Jänisjärvi, järvi Sievissä
* Jänisjärvi, järvi Venäjällä
* Jänisjärvi, rautatieasema Venäjällä
* Iso Jänisjärvi, järvi Mäntyharjussa ja Hirvensalmella
* Pieni Jänisjärvi, järvi Mäntyharjussa.
Mortal Kombat: Special Forces

**Mortal Kombat: Special Forces** on Midway Gamesin julkaisema seikkailu- ja taistelupeli. Peli julkaistiin 30. kesäkuuta 2000 PlayStationille. 

## Pelaaminen
Peli on Mortal Kombat-sarjan peli.
Pelin tapahtumat sijoittuvat kronologisesti ennen Mortal Kombat Mythologies: Sub-Zero-pelin tapahtumia. Pelin päähenkilönä on erikoisjoukkojen Majuri Jackson "Jax" Briggs.

## Juoni
Majuri Jackson Briggs erikoisjoukoista saa kuulla apulaiseltaan Geminiltä Kanon vapauttaneen Black Dragon-ryhmän jäseniä huipputurvallisesta vankilasta. Jax lähtee jahtaamaan Kanoa huomattuaan tämän tappaneen häntä pidättämään tulleet erikoisryhmän jäsenet. Jax kohtaa ensimmäisenä No Facen, Kanon vapauttaman Black Dragon ryhmän jäsenen ja taistelee häntä vastaan voittaen ja tappaen hänet. Jax kohtaa myös Tasian, Jarekin ja Tremorin ja kukistaa heidät kaikki taistelussa Tasian ja Tremorin saadessa surmansa. Jaxin kuljettua portaalin kautta Outworldiin hän kohtaa Kanon, joka sanoo löytäneensä myyttisen artifaktin Chitianin Silmän ja aikoo käyttää sen voimia vahvistuakseen. Jax taistelee Kanoa vastaan ja voittaa hänet ja käyttää artifaktia avatakseen portaalin Earthrealmiin ja vie Kanon tuomittavaksi.

## Lähteet
Kütahya

**Kütahya** on kaupunki ja samannimisen maakunnan keskus Länsi-Turkissa. Vuoden 2000 väestönlaskennassa siellä oli noin  166&nbsp;665 asukasta, arvio vuodelle 2018 on 246&nbsp;315. 

## Maantiede ja historia
Kaupunki sijaitsee Porsuk-joen varrella. Sen viereisen kukkulan laella on keskiaikaisen linnan rauniot. Sen kautta kulkee kauppareitti Marmaran aleelta Mesopotamian tasangoille, ja kaupungin merkitys on vaihdellut vuosisatojen varrella kauppareittien suosion myötä. 1800-luvulla se jäi läheisen Eskişehirin kaupungin varjoon.

Keskiajalla Kütahya kuului Bysanttiin. Seljukit valtasivat sen 1000-luvun lopulla. Se oli itsenäisen ruhtinaskunnan pääkaupunki vuodesta 1302 vuoteen 1429, jolloin ottimaanit valtasivat sen. Joukko unkarilaisia pakolaisia, joiden joukossa oli  vapaustaistelija Lajos Kossuth, piti kaupunkia turvapaikkanaan vuosina 1849-1951.

Kütahyan korkeus merenpinnasta on 1200 m. Eğrigöz-vuoren rinteillä on kuumia lähteitä, joihin on tehty kylpylöitä.

## Talous ja liikenne
Kütahyaa ympäröivällä maaseudulla viljellään viljaa, hedelmiä ja sokerijuurikasta, ja harjoitetaan karjanhoitoa. Lähistöllä on merkittävät ruskohiilivarat, joita louhitaan Tunçbilekissa ja Değirmisazissa, ja merenvahaa, josta tehdään piippuja ja muita esineitä.

Kütahyan alueella on keramiikan tekoon soveltuvaa savea, josta on tuotettu laattoja ja astioita vuosisatojen ajan. Vanhimmat laatat, joiden valmistusaika tunnetaan, ovat Kurşunlun moskeijassa vuodelta 1377. Keramiikan kukoistuskausi oli 1600- ja 1700-luvulla. Uutuusjuoma kahvin suosio loi tarvetta uudelnlaisten kuppien tuotannolle. Armenialaisten kauppareittien varrella sijaitsevan Kütahyan keramiikasta tuli kuuluisaa Euraasian alueella. Monivärisiin keramiikan kuvioihin saatiin vaikutteita intialaisista tekstiileistä. 1700-luvun puolivälissä Kütahyan keramiikka sai kuitenkin kilpailijoita Meissenistä ja muualta Keski-Euroopasta, ja Liverpoolissa 1755 keksitty painokuvien käyttäminen koristeluun teki kuviollisista esineistä paljon entistä halvempia. 

Kütahya Zaferin lentoasemalle on sekä kansainvälisiä että kotimaan lentoja.

## Lähteet

## Aiheesta muualla
Petrus Sild

**Petrus Sild (Sildh)** (n. 1490 – viim. 1541) oli suomalainen pappi ja Turun tuomiokapitulin arkkiteini. 

Sild opiskeli Rostockin yliopistossa vuodesta 1510 ja valmistui sieltä maisteriksi 1513. Pappina Suomessa hän työskenteli vuodesta 1515. Vuonna 1526 hän oli luultavasti jo kaniikki, osallistuen muun muassa tuomiorovasti Jaakko Johanneksenpojan testamentin toimeenpanoon Pietari Särkilahden kanssa. Sildin oletetaan tulleen arkkiteiniksi juuri Särkilahden jälkeen, Kustaa Vaasa vahvisti Turun tuomiokapitulin toimenpiteen  kesällä 1529. Hän oli myös viran varsinaisista haltijoista viimeinen.

## Lähteet

## Aiheesta muualla
* Petrus Sild Kansallisbiografiassa (Maksullinen artikkeli, Viitattu 17.11.2019)
Kieffer Moore

**Kieffer Moore** (s. 8. elokuuta 1992 Torquay) on walesilainen jalkapalloilija. Hän on pelipaikaltaan hyökkääjä. Hän edustaa Englannin mestaruussarjassa pelaavaa Wrexhamia ja on pelannut myös Walesin maajoukkueessa.

Moore on edustanut urallaan yli kymmentä eri seuraa. Englannin mestaruussarjassa hän on pelannut aiemmin Yeovil Townissa kaudella 2013–2014, Ipswich Townissa kevätkaudella 2017, Barnsleyssa kevätkaudella 2018, Wigan Athleticissa kaudella 2019–2020 ja Cardiff Cityssä kausilla 2020–2022. Tammikuun 2022 lopussa hän siirtyi Bournemouthiin, joka nousi mestaruussarjasta kaudeksi 2022–2023 Valioliigaan. Moore pelasi kauden aikana Valioliigassa 27 ottelua. Hän teki maalin elokuussa ensimmäisessä valioliigaottelussaan Aston Villaa vastaan, kaksi maalia lokakuussa Tottenham Hotspuria vastaan ja yhden maalin marraskuussa Evertonia vastaan. Hän pelasi kaudella 2023–2024 Bournemouthissa kahdeksan valioliigaottelua ja teki maalin joulukuussa Crystal Palacea vastaan. Helmikuun 2024 alussa hän siirtyi loppukauden kestävällä lainasopimuksella mestaruussarjassa pelaavaan Ipswich Towniin. Kaudella 2024–2025 Moore edusti mestaruussarjassa Sheffield Unitedia. Hän siirtyi elokuussa 2025 mestaruussarjaan nousseeseen Wrexhamiin.

Moore on pelannut kauden 2024–2025 loppuun mennessä Valioliigassa 35 ottelua ja tehnyt niissä viisi maalia sekä mestaruussarjassa 200 ottelua ja tehnyt niissä 59 maalia. Syksyllä 2015 hän pelasi yhdeksän ottelua Norjan pääsarjassa Tippeligaenissa Viking Stavangerin joukkueessa.

Moore pelasi yhden ottelun Englannin C-maajoukkueessa vuonna 2016. Ensimmäisen ottelunsa Walesin A-maajoukkueessa hän pelasi syyskuussa 2019 ystävyysottelussa Valko-Venäjää vastaan. Hän teki maalin toisessa maaottelussaan EM-karsinnassa Slovakiaa vastaan lokakuussa 2019. Hän on pelannut heinäkuun 2025 loppuun mennessä 49 A-maaottelua, joista 33 ottelua avauskokoonpanossa, ja tehnyt niissä 14 maalia. Kesän 2021 EM-kilpailuissa hän pelasi neljä ottelua ja teki 1–1-tasoitusmaalin alkulohko-ottelussa Sveitsiä vastaan. MM-kilpailuissa 2022 hän tuli vaihdosta kentälle Walesin ensimmäisen ottelun puolivälissä ja pelasi täydet minuutit kahdessa muussa ottelussa.

## Lähteet

## Aiheesta muualla
Valkoisen norsun ritarikunta

**Valkoisen norsun ritarikunta**, virallisesti **Ylistetyimmän valkoisen norsun ritarikunta** (), on thaimaalainen kunniamerkkejä myöntävä ansioritarikunta. Ritarikunnan perusti kuningas Mongkut 1861 ja se oli Thaimaan ensimmäinen ritarikunta.

Alkujaan ritarikuntaan nimitettiin ulkomaalaisia kuninkaallisia kiitoksena näiden vastaavista kunniamerkeistä, jotka oltiin myönnetty thamaalaisille kuninkaallisille. Nykyään Thaimaan kuningas myöntää sitä tunnustuksena Thaimaan hyväksi tehdyistä ansioista. Kunnianosoitusta myönnetään sekä miehille että naisille sekä sotilaille että siviileille. Saajan ei tarvitse olla Thaimaan kansalainen. 

## Kunniamerkit

*  - erityinen suuri risti
*  - sekä suurristin komentaja
*  - suurupseeri
*  - komentaja
*  - upseeri
*  - ritari
*  - mitali kultaristein 
*  - mitali hopea

## Tunnettuja kunniamerkkejä saaneita
* Napoleon III
* Plaek Phibunsongkhram
* Miklós Horthy
* Louis Mountbatten
* Foster C. LaHue
* Samuel Robinson
* Arne Skaug
* Pierra Vejjabul
* Frederick William Verney
* Kuningatar Victoria
* Richard Secord
* Saman Kunan

## Lähteet

## Aiheesta muualla
Seppo Riski

**Seppo Riski** (s. 30. elokuuta 1943 Viipuri) on suomalainen varatuomari ja eläkkeellä oleva työmarkkinajärjestöjohtaja. 

Seppo Riski valmistui oikeustieteen kandidaatiksi 1967. Hän aloitti uransa 1968 Liiketyönantajain Keskusliiton palveluksessa. Hän siirtyi sieltä 1974 Suomen Työnantajain Keskusliittoon ja myöhemmin sen seuraajaksi tulleeseen Teollisuuden ja Työnantajain Keskusliittoon (TT). Riski toimi näissä järjestöissä johtajana laki- ja sosiaaliasioissa sekä sopimustoiminnassa. Viimeksi Riski oli Elinkeinoelämän keskusliiton työmarkkinapoliittisen sektorin johtajana vuosina 2004–2008. Ollessaan työmarkkinajohtajana vuosina 1998–2008 Riski teki muun muassa Suomen siihen asti pisimmin tuloratkaisun vuonna 2005. Seppo Riski oli haastateltavana vuonna 2010 television Itse asiassa kuultuna-ohjelmasarjassa.

## Lähteet

## Aiheesta muualla
* Teemu Luukka : Entinen tupomies Seppo Riski kääntyi kriitikoksi, Helsingin Sanomat 30.8.2013 (Tilaajille)
* Entinen työmarkkinajohtaja: Työehtosopimusjärjestelmä mennyttä maailmaa, Studio55.fi 7.5.2014
M/S Fortuna

**M/S Fortuna** oli suomalainen sokerijuurikaslastissa ollut kuivalastialus, joka kaatui ja upposi Kihdin selällä 30. lokakuuta 1987 kello 20 aikaan. Laiva oli ollut matkalla Ahvenanmaalta Naantaliin. Aluksessa olleet kaksi aikuista ja kaksi lasta pelastettiin M/S Wellamoon.

Fortunan ollessa matkalla Naantaliin, laivalla huomattiin että vettä alkoi roiskua sokerijuurikaslastin päälle ja laiva oli jatkuvasti 3-5 astetta kallellaan veden tullessa valuma-aukoista kannelle. Pian Fortuna pyörähti kokonaan ympäri ja jäi kellumaan pohja ylöspäin. Laivalle olleet pääsivät kuitenkin pelastumaan laivan pohjan päälle, josta heidät pelastettiin sitten paikalle tulleeseen M/S Wellamoon. Heti tämä jälkeen Fortuna upposi. Onnettomuustutkinnan perusteella Fortuna oli lähtenyt merelle avoimin lastiluukuin ja koska sokerijuurikaslastia ei ollut riittävästi ahdettu eikä tuettu, se pääsi liikkumaan kallistaen sitten aluksen. Kaksi vuotta aiemmin lokakuussa 1985 tapahtui Kihdin selällä noin 700 metrin päässä Fortunan uppoamispaikasta samantapainen onnettomuus, kun M/S Hanna-Marjut upposi. Tässä onnettomuudessa menehtyi neljä laivan miehistöön kuulunutta.

M/S Fortuna oli rakennettu 1958, laivan alkuperäinen nimi oli **M/S Schulau**. Sen vetoisuus oli 487 bruttorekisteritonnia, pituus 52,30 metriä, leveys 8,93 metriä ja syväys 3, 50 metriä. Laivan koneen teho oli 370 hevosvoimaa. Suomeen M/S Fortuna oli ostettu 1973 ja viimeksi sen omisti kemiöläinen Kimito Shipping Oy-Ab.

## Lähteet
M/S Gävle

**M/S Gävle** oli ruotsalainen 540 bruttorekisteritonnin vetoinen merentutkimusalus, joka upposi Ahvenanmaalla Märketin kaakkoispuolella 10. tammikuuta 1975. Laiva oli hakemassa tutkimuskalustoa matalikolta, kun se kovassa merenkäynnissä ajautui karille. Laivan miehistö pelastettiin helikopterilla. M/S Gävlen hylky sijaitsee Södra Sankanin matalikon lähellä.

## Lähteet
Yleisluistelun Euroopan-mestaruuskilpailut 1937

**Pikaluistelun [[Pikaluistelun Euroopan-mestaruuskilpailut|EM-kilpailut]] 1937** käytiin 30.–31. tammikuuta Sveitsissä Davosin jäästadionilla. 

## Tulokset

## Lähteet
*EM-tilastot hollanniksi
Karl Kristian Sjöros

**Karl Kristian Sjöros** (4. syyskuuta 1839 Uusikaupunki – 21. elokuuta 1888 Uusikaupunki) oli suomalainen juristi, Turun hovioikeuden asessori ja valtiopäivämies. 

Karl Kristian Sjörosin vanhemmat olivat laivanvarustaja, kauppias Kristian Sjöros ja Maria Katarina Hellström ja puoliso vuodesta 1870 Elise Engdahl (k. 1922). Professori Bruno Sjöros oli heidän poikansa. Karl Kristian Sjöros tuli ylioppilaaksi 1859 ja suoritti tuomarintutkinnon 1862.  Turun hovioikeuden asessorina hän toimi 1875–1885, minkä jälkeen hän oli vielä Suomen Yhdyspankin Turun konttorin johtaja.  Sjöros oli Uudenkaupungin edustaja porvarissäädyssä valtiopäivillä 1872. Hän oli myös Turun kaupungin valtuusmies 1875–1882 ja rahakamarin puheenjohtaja 1875–1878. Hän julkaisi 1872 Karl Wilhelm Sulinin kanssa vuoden 1734 lain selityksineen, muutoksineen ja lisäyksineen.

## Lähteet

## Aiheesta muualla
* Sjöros Kansallisbiografiassa (Maksullinen artikkeli)
Thaimaan kruunuritarikunta

**Thaimaan kruunu ritarikunta** () on Thaimaan tunnetuin ja arvostetuin kunniamerkkejä myöntävä ansioritarikunta. Ritarikunnan perusti kuningas Chulalongkorn 1869. Ritarikunnalla palkitaan henkilöitä, jotka ovat tehneet huomattavia tekoja Thaimaan hyväksi. Saajan ei tarvitse olla Thaimaan kansalainen. Valkoisen norsun ritarikunta on korkein tunnustus, jonka kansalaiselle voi antaa.

Ritarikunnassa on seitsemän luokkaa sekä erikoisluokka, joka lisättiin vuonna 1918:
*  erikoisluokka (erikoissuurristi)
*  1. luokka (suurristin ritari)
*  2. luokka (ritarikomentaja)
*  3. luokka (komentaja)
*  4. luokka (kumppani)
*  5. luokka (jäsen)
*  6. luokka (kultamitali)
*  7. luokka (hopeamitali)

## Tunnettuja saajia
*Michael E. Ryan
*Ian MacDougall
*Md Hashim Bin Hussein
*Min Aung Hlaing
*Kiyoshi Sumiya
*Francis B. Sayre
*Tammy Duckworth

## Lähteet

## Aiheesta muualla
Yleisluistelun Euroopan-mestaruuskilpailut 1935

**Pikaluistelun [[Pikaluistelun Euroopan-mestaruuskilpailut|EM-kilpailut]] 1935** käytiin 30.–31. tammikuuta Helsingissä Töölössä Pallokentällä. 

## Tulokset

## Lähteet
*EM-tilastot hollanniksi
Josef Tvarjansky

**Josef Thaddeus Tvarjansky** (27. maaliskuuta 1783 Goldingen, Kuurinmaa – 7. syyskuuta 1852 Helsinki) oli Suomeen muuttanut sotilaskapellimestari, joka toimi Kaartin soittokunnan ensimmäisenä kapellimestarina 1819–1852. Twarjanskyn vanhemmat olivat kaupunginmusikantti Mikael Twarjansky ja Anna Lovisa Lapieszno. Hän meni 1825 Viaporissa naimisiin Johanna Lovisa Charlotta Jahnssonin (1808–1848) kanssa.

Helsingin opetuspataljoonaan Parolassa värvättiin 1. huhtikuuta 1819 ensimmäiset kolme musikanttia ja saman vuoden lopulla 12 hengen vahvuuteen kasvaneen soittokunnan kapellimestariksi tuli Josef Thaddeus Tvarjansky. Vuonna 1824 33-henkiseksi kasvanut soittokunta muutti sitten Parolasta Helsinkiin. Vuonna 1829 Suomen Opetustarkk'ampujapataljoonan nimeksi muuttui Henkivartioväen Suomen tarkk'ampujapataljoona ja samalla myös soittokunta sai "nuoren kaartin" arvon. Tämän jälkeen pataljoonaa soittokuntineen alettiin kutsumaan Suomen kaartiksi. Vuosina 1831-1832 Suomen kaarti osallistui soittokuntineen Puolan kapinan kukistamiseen, vuonna 1848 Suomen Kaartin soittokunta osallistui Flooran päivänä Maamme-laulun ensiesityksiin ja vuonna 1849 soittokunta osallistui Suomen kaartin mukana Unkarin kapinan kukistamiseen.

## Lähteet

## Aiheesta muualla
* Joseph Thaddeus Tvarjansky (1784-1852) ja Charlotta Tvarjansky, syntynyt Jahnson, (1808-1848), pahville maalattu miniatyyriöljymaalauspari 1800-luvun alkupuolelta (Bukowskis)
Bimalendu Mukherjee

**Bimalendu Mukherjee** (; 2. tammikuuta 1925 Länsi-Bengali – 22. tammikuuta 2010) oli intialainen muusikko. Hän oli ensisijaisesti sitaristi, mutta soitti monia muitakin soittimia ja lauloi. Hän myös kehitti ja muokkasi perinteisiä soittimia, kuten sitaria, surbaharia ja veenaa. Mukherjee saavutti menestystä esiintymisillään ja radiolähetyksillään 1940-luvulta 1960-luvun alkuun. 1960-luvulta alkaen hän koulutti useita oppilaita, joiden joukossa oli Anupama Bhagwat. Hän myös kirjoitti tutkielmia ja kommentaareja musiikkiaiheista.

Mukherjee sai varhaisen koulutuksensa nykyisen Bangladeshin alueella ja opiskeli myöhemmin geologiaa, josta sai maisterin arvon Kalkutan yliopistosta vuonna 1948. Hän toimi Bhilain mineraalivarojen vastuuhenkilönä vuosina 1955–1983. Tämän jälkeen hän pääsi Indira Kala Sangeet Vishwavidyalaya -taideoppilaitoksen vararehtoriksi Khairagarhissa.

Mukherjee lähetettiin vuonna 1962 Neuvostoliittoon tutustumaan maan mineraalien etsimiseen tarkoitettuun järjestelmään. Samalla hän tutustui eurooppalaiseen musiikkiin Moskovan konservatoriossa. Hän vieraili monissa muissakin maissa tutustumassa niiden musiikkiperinteisiin, musiikkikasvatusjärjestelmiin ja esittäviin taiteisiin. Mukherjee edusti Intiaa International Society for Music Educationin kansainvälisessä konferenssissa.

Myös Mukherjeen pojasta Budhaditya Mukherjeesta tuli muusikko.

## Lähteet
Mariam Travélé

**Keïta Mariam Travélé** (1920 Bamako – 14. huhtikuuta 2014 Bamako) oli malilainen opettaja, yhteiskuntavaikuttaja ja maan ensimmäisen presidentin Modibo Keïtan puoliso.

Mariam Travélé syntyi Ranskan Sudanin siirtomaahallinnon tulkin Moussa Travélén ja opettajana toimineen Ajibiyé Mintiénin perheeseen. Hän sai perinteisen islamilaisen kasvatuksen.

Travélé kävi Bamakon tyttökoulun ja valmistui vuonna 1939 opettajaksi Bamakon ”metiisikoulusta” Foyer de Métissesestä. Travélé ja nuori opettaja Modibo Keïta solmivat vuonna 1937 rakkausavioliiton, jonka heidän perheensä hyväksyivät. Keïtalla oli myöhemmin myös kaksi muuta vaimoa, Fatoumata Haïdara ja Fatoumata Diallo, mutta heistä vain Travélé osallistui julkiseen elämän maan ensimmäisenä naisena.

Travélé seurasi miestään tämän työskennellessä opettajana eri paikkakunnilla ja tuki tämän poliittista toimintaa. Hän toimi Sudanin liiton naistoimikunnan puheenjohtajana. Travélé syrjäytti Aoua Kéitan puolueen naisjärjestöissä ”aktiivisen vallankumouksen” aikana vuosina 1967–1968.

Travélé pidätettiin vuoden 1968 vallankaappauksen yhteydessä ja hän vietti kymmenen vuotta vankeudessa ilman oikeudenkäyntiä. Hänen ei sallittu osallistua miehensä hautajaisiin vuonna 1977. Travélé vapautettiin uudenvuodenpäivänä 1978.

Travélé kuoli 94-vuotiaana isänsä kotitalossa. Hänelle järjestettiin valtiolliset hautajaiset, joihin osallistui presidentti Ibrahim Boubacar Keïta, maan hallitus, diplomaattikunta ja muita arvohenkilöitä. Travélélle myönnettiin hänen kuolemansa jälkeen Malin ritarin arvonimi.

## Lähteet
Naisten yleisluistelun maailmanmestaruuskilpailut 1937

**Vuoden 1937 naisten yleisluistelun maailmanmestaruuskilpailut** käytiin Sveitsin Davosissa 30.–31. tammikuuta. Osallistujia oli kuusi, joista kaksi Norjasta ja yksi Suomesta, Sveitsistä, Hollannista ja Saksasta. Samaan aikaan Davosin jäästadionilla käytiin miesten Euroopan mestaruuskilpailut.

## Tulokset

## Lähteet
* Uitslag WK Allround 1937 vrouwen Schaatsstatistieken.nl
Gonçalo Paciência

**Gonçalo Mendes Paciência** (s. 1. elokuuta 1994 Porto) on portugaliilainen jalkapalloilija. Hän on pelipaikaltaan hyökkääjä. Hän edustaa japanilaista Sanfrecce Hiroshimaa ja on pelannut aiemmin muun muassa Portugalin, Saksan ja Espanjan pääsarjoissa.

Paciência nousi Porton junioreista edustusjoukkueeseen ensi kerran tammikuussa 2015. Hän pelasi Porton lisäksi lainasopimuksilla Académica de Coimbrassa, Rio Avessa, Vitória Setúbalissa ja yhden ottelun kreikkalaisseura Olympiakosissa. Heinäkuussa 2018 hän siirtyi saksalaisseura Eintracht Frankfurtiin ja pelasi kaudella 2018–2019 Bundesliigassa 11 ottelua, joissa hän teki kolme maalia. Kaudella 2019–2020 hän teki 23 liigaottelussa seitsemän maalia. Hän oli touko-kesäkuussa 2020 pitkään sivussa vammojensa vuoksi mutta palasi kentälle kauden viimeisen liigaottelun loppupuolella. Kaudella 2020–2021 Paciência pelasi lainasopimuksella Schalke 04:ssä 15 bundesliigaottelua ja teki niissä yhden maalin. Kaudella 2021–2022 hän pelasi Eintracht Frankfurtin joukkueessa 18 bundesliigaottelua ja teki niissä kolme maalia. Frankfurtin voittamassa Eurooppa-liigassa hän pelasi neljässä alkulohko-ottelussa, toisessa neljännesvälierässä ja toisessa välierässä mutta vain kerran avauskokoonpanossa. Hän teki alkulohkon vierasottelussa Royal Antwerpia vastaan 0–1-voittomaalin lisäajalla rangaistuspotkusta ja kotiottelussa samaa joukkuetta vastaan 2–2-tasoitusmaalin jälleen lisäajalla.

Paciência siirtyi elokuussa 2022 espanjalaisseura Celta Vigoon. Hän pelasi kauden 2022–2023 aikana La Ligassa 25 ottelua ja teki niissä kaksi maalia. Espanjan cupissa hän teki maalin jatkoaikatappioon päättyneessä kolmannen kierroksen ottelussa Espanyolia vastaan. Kaudella 2023–2024 hän pelasi lainalla saksalaisseura VfL Bochumissa 19 bundesliigaottelua, joissa hän teki kolme maalia. Paciência siirtyi syyskuussa 2024 japanilaisseura Sanfrecce Hiroshimaan.

Paciência pelasi useissa Portugalin juniorimaajoukkueissa. Hän kuului hopeaa saavuttaneeseen joukkueeseen alle 21-vuotiaiden EM-kilpailuissa 2015 ja teki maalin turnauksen alkulohko-ottelussa Ruotsia vastaan. Hän pelasi saman ikäluokan EM-lopputurnauksessa 2017 mutta tuolloin Portugali ei päässyt alkulohkostaan jatkoon. Paciência pelasi Rio de Janeiron kesäolympialaisissa 2016 ja teki maalin Portugalin jokaisessa kolmessa alkulohko-ottelussa.

Ensimmäisen ottelunsa Portugalin A-maajoukkueessa Paciência pelasi marraskuussa 2017 ystävyysottelussa Yhdysvaltoja vastaan. Toisen maaottelunsa hän pelasi marraskuussa 2019 EM-karsinnassa Liettuaa vastaan ja teki Portugalin neljännen maalin lukemiin 6–0 päättyneessä ottelussa.

## Lähteet
Amina Alaoui

**Amina Alaoui** (; s. 1964 Fès) on marokkolainen muusikko. Hän on erikoistunut gharnati-musiikkityyliin, joka siirtyi Granadasta Marokkoon 1400-luvulla.

Alaouia on säestänyt monissa konserteissa rabatilaisen arabialais-andalusialaisen musiikin esittäjä Ahmed Piron yhtye. Alaouin musiikillisilla yhteistyökumppaneilla on ollut taustoja keskiajan musiikin, persialaisen musiikin ja flamencon aloilla. Tehtyään Jon Balken ja Jon Hassellin kanssa *Siwan*-levytyksen Alaoui teki laulajana oman *Arco Iris* -levynsä (2011), jolla hänen säestäjiään ovat José Luis Montón, Eduardo Miranda, Saïfallah Ben Abderrazak, Sofiane Negra ja Alaouin poika Idriss Agnel. Alaoui on musiikkiuransa ohella tutkinut filologiaa, kielitiedettä ja tanssia.

## Lähteet
Lucas (pelihahmo)

**Lucas** on Nintendon kehittämä pelihahmo, joka teki ensiesiintymisensä Game Boy Advancen pelissä Mother 3, joka julkaistiin 20.4.2006.
Sisomisiini

**Sisomisiini** (C19H37N5O7) on aminoglykosideihin kuuluva orgaaninen yhdiste. Yhdistettä voidaan käyttää antibioottina ja muiden antibioottien valmistamiseen.

## Ominaisuudet ja käyttö
Sisomisiinin rakenne koostuu kolmesta aminosokerista, jotka ovat sisosamiini, 2-deoksistreptamiini ja garosamiini. Yhdiste on optisesti aktiivinen ja sen kiertokyky vesiliuoksessa on +189. Sisomisiinia tuottaa *Micromonospora inyoensis*-aktinobakteeri. Sisomisiinin vaikutusmekanismi on sama kuin muillakin aminoglykosidiantibiooteilla eli se sitoutuu bakteerien ribosomin 30S-alayksikköön, jolloin proteiinisynteesi estyy. Yhdiste on laajakirjoinen antibiootti ja sen kirjo on sama kuin gentamisiinilla ja lisäksi se tehoaa eräisiin gentamisiinille vastustuskykyisiin kantoihin. Sisomisiinin käyttö on kuitenkin harvinaista ja useammin käytetään sen puolisynteettiä johdannaisia netilmisiiniä ja platsomisiiniä, joita valmistetaan siitä.

## Haittavaikutukset
Sisomisiinin haittavaikutukset ovat tyypillisiä aminoglykosideille ja niitä voivat olla ihottuma, munuaismyrkyllisyys ja kuulovauriot, jotka ovat harvinaisempia kuin gentamisiinilla.

## Lähteet
Lohikääpä

**Lohikääpä** (*Hapalopilus priscus*, syn. *Aurantiporus priscus*) on erittäin uhanalaiseksi lajiksi luokiteltu kääpä. Sitä on tavattu Suomessa Pohjois-Karjalasta, Kainuusta ja Koillismaalta, mutta ei eteläisestä Suomesta vaikka esimerkiksi Puolan aarniometsistä sitä on löydetty. Aiemmin lohikääpä on usein sekoitettu samaksi *Erastia salmonicolor* -lajiksi oranssikäävän (nykyään *Erastia aurantica*) kanssa.

Lohikääpä kasvaa yksivuotisena alustanmyötäisesti erittäin pehmeiksi lahonneissa männyissä. Itiöemä voi olla kämmenalaa suurempi. Nuorena se on valkoinen ja kalpean liilahko, täysikasvuisena nimensä mukaisesti kylmän lohenpunainen ja vahamaisen mehukas. Kuivuessaan kääpä kutistuu ja voi keriytyä rullalle, lisäksi sen värit samenevat. Pillit ovat suistaan huopamaisia, kulmikkaita ja niitä 2-4 millimetrillä. Pohjamalto on tuoreena pehmeä ja okrankeltainen, kuivana kova ja nahanruskea tai mustanpunainen. Pohjamallon ja pillien värikontrasti on selvä, joka on hyvä tuntomerkki verrattaessa samannäköiseen istukkakääpään. Lohikääpä on varsin tuoksuton ja mauton.

## Katso myös
* Käävät metsien suojeluarvon indikaattoreina

## Lähteet

## Aiheesta muualla
* Laji.fi: Lohikääpä (''Aurantiporus priscus'')
Albin Lindholm

**Fredrik Albin Lindholm** (8. heinäkuuta 1857 Kristiinankaupunki – 12. tammikuuta 1931 Helsinki) oli suomalainen sotilaskapellimestari, joka toimi Kaartin soittokunnan kapellimestarina 1901–1906. Lindholmin vanhemmat olivat teurastajamestari Adolf Lindholm ja Klara Lovisa Nyqvist. Hän oli naimisissa 1884–1892 Selina Johanna Nymanin (1859–1937) kanssa, liitto päättyi avioeroon. Toisen kerran Lindholm meni naimisiin 1930 Lydia Johanna Koivulammen (1886–1977) kanssa.

Vuonna 1904 Suomen Kaartin soittokunta teki ensimmäisenä suomalaisena puhallinorkesterina äänilevyn Albin Lindholmin toimiessa kapellimestarina. Kun Henkivartioväen 3. Suomen tarkk'ampujapataljoona lakkautettiin vuonna 1905 soittokuntineen, monet soittokunnan soittajat siirtyivät Helsingin Torvisoittokuntaan, jonka Kaartin soittokunnan kapellimestari Aleksei Apostol oli perustanut vuonna 1901. 

## Lähteet
Marianne Rørholm

**Marianne Rørholm** on tanskalainen oopperalaulaja, äänialaltaan mezzosopraano.

Rørholm sai diplomin Kööpenhaminan ooppera-akatemiasta vuonna 1984 opiskeltuaan siellä Susanna Ekenin ja Uno Ebeliuksen johdolla. Näyttämödebyyttinsä hän teki Cherubinon roolissa *[[Figaron häät|Figaron häissä]]* Tanskan kuninkaallisessa teatterissa Kööpenhaminassa vuonna 1983. Tällä esiintymisellään Rørholm sai Tanskan musiikkikriitikoiden taiteilijapalkinnon. Kaudella 1984–1985 hänen rooleihinsa kuuluivat Olga (*[[Jevgeni Onegin]]*), Rosina (*[[Sevillan parturi]]*) ja Lola (*[[Cavalleria rusticana]]*). Samoihin aikoihin hän pääsi esiintymään Pariisin oopperaan *[[Dido ja Aeneas|Dido ja Aeneaksen]]* tuotannossa. Kolmen vuoden ajan Rørholm oli kiinnitettynä Frankfurtin oopperaan, jossa hänen rooleihinsa kuuluivat Rosina (*Sevillan parturi*), Dorabella (*[[Così fan tutte]]*), Annius (*[[La clemenza di Tito]]*) ja Octavian (*[[Ruusuritari]]*).

Rørholm on osallistunut useisiin levytyksiin muiden muassa teoksista *[[Salome]]* (Richard Strauss, kapellimestareina Giuseppe Sinopoli ja Michael Schønwandt), *[[Ariadne Naxoksella]]* (Richard Strauss, kapellimestarina (Kurt Mazur), *[[Julius Caesar (ooppera)|Julius Caesar]]* (Georg Friedrich Händel, kapellimestarina René Jacobs), *[[Holger Danske (ooppera)|Holger Danske]]* (F.L.Æ. Kunzen, kapellimestarina Thomas Dausgaard)) ja *[[Maskarade]]* (Carl Nielsen). Keväällä 2000 Rørholm esiintyi Poul Rudersin *[[The Handmaid's Tale (ooppera)|The Handmaid's Talen]]* esityksissä Kööpenhaminassa. Häntä kuullaan myös tämän teoksen ja Rudersin toisen oopperan, *[[Kafka's Trial]]in* levytyksillä.

## Lähteet
Huoneenlämpö

**Huoneenlämpö** on lämpötila, joka vallitsee rakennuksen sisätiloissa. Sopiva huoneenlämpö on noin 20–22 °C.

## Sopiva huoneen lämpötila
Yleisesti kaikille sopivaa huoneenlämpöä ei voida aivan tarkkaan määrittää, koska ihmiset tuntevat lämpötilan eri tavalla. Keskimäärin ihmiset pitävät sopivana sisälämpötilana talvella 20–22:ta celsiusastetta. 10–30 prosenttia ihmisistä saattaa kuitenkin tässäkin lämpötilassa kokea olonsa epämukavaksi.

Huoneenlämpö ei saa olla liian korkea eikä myöskään liian matala. Yli 23 astetta alkaa olla jo liikaa; näin korkeassa lämpötilassa ihmisen vireystila heikkenee ja ilma voi tuntua tunkkaiselta. Myös energiankulutus on korkealla. 18:aa astetta pidetään huoneen minimilämpötilana, ja lattian pintalämpötilan tulisi olla vähintään 17 astetta. Liian alhainen lämpötila voi aiheuttaa terveyshaittoja. Lisäksi rakenteisiin saattaa liian alhaisessa lämpötilassa tiivistyä kosteutta, ja tämä voi johtaa homehtumiseen.  

## Sisälämpötila helteellä
Kesäisin helteellä ongelmana voi olla, että sisälläkin on liian kuuma. Sosiaali- ja terveysministeriön asumis- ja terveysasetuksen mukaan lämmityskauden ulkopuolella huoneen lämpötila saa olla korkeintaan 32 astetta. Tehokkain tapa saada lämpötila helteillä pysymään hallinnassa on käyttää jäähdytysjärjestelmää. Jos asunnossa ei ole jäähdytysjärjestelmää, verhojen kiinni pitäminen on järkevää. Helteessä ikkunan pintalämpötila voi nousta 40 asteeseen. Illalla ja yöllä, kun ulkolämpötila laskee alle sisälämpötilan, voi pitää ikkunoita auki. Tuulettimilla saa ilmaa kiertämään asunnossa. 

## Lähteet
Sei Fuwa

**Sei Fuwa** () oli japanilainen jalkapalloilija.

## Jalkapallomaajoukkue
Fuwa kuului Japanin joukkueeseen kesäolympialaisissa 1936 ja valittiin japanilaisen jalkapalloilun Hall of Fameen vuonna 2016.

## Lähteet
Toyoji Takahashi

**Toyoji Takahashi** (; 1913 Tokio – 5. maaliskuuta 1940) oli japanilainen jalkapalloilija.

## Jalkapallomaajoukkue
Takahashi kuului Japanin joukkueeseen kesäolympialaisissa 1936, valittiin Japanilaisen jalkapalloilun Hall of Fameen vuonna 2016.

## Lähteet
Real Academia Galega

**Real Academia Galega** (suom. *Galician kuninkaallinen akatemia)* on tutkimuslaitos A Coruñassa. Sen tärkein tehtävä on tukea galician kielen kehitystä ja opetusta. Akatemian yhteistyökumppanit ovat Espanjan hallitus ja Galician paikallishallitus. 

## Historia
Galician kielen puolesta tehtävä työ alkoi 1905 Kuubassa paikallisten galicialaisten keskuudessa. 

Espanjan demokratian palauduttua säädettiin 1983 laki ns. kielellisestä normalisaatiosta (), jonka pyrkimyksenä on takaamaan galicialaisten kielelliset oikeidet. Näihin kuuluvat mm. galician tunnustamisen Galician alueelliseksi kieleksi, jota kaikki galicialaiset saavat käyttää. Kielellä on myös virallinen asema espanjan rinnalla. 

## Toiminta nykyään
Akatemian täysistuntoon kuului parhaimillaan 40 jäsentä, mutta sen nykyinen koko on 30 jäsentä. Täysistunnon puheenjohtaja on vuodesta 2017 toiminnot kirjailija ja journalisti Víctor Fernández Freixanes. 

Akatemian toimintaan kuuluu arkiston ja kirjaston ylläpito sekä julkaisutoiminta. Yksi säännöllisistä julkaisuista on vuosittain ilmestyvä *Boletín da Real Academia Galega*, joka on vuodesta 2000 alkaen ollut yksinomaan galiciankielinen. 

## Lähteet
Rytkölä

**Rytkölä** on suomalainen sukunimi, joka on muun muassa seuraavilla henkilöillä:

*Antero Rytkölä (s. 1959), Sisä-Suomen poliisilaitoksen lupahallinnon apulaispoliisipäällikkö
*Johanna Rytkölä (s. 1956), kuvanveistäjä
*Maarit Saarni-Rytkölä (1916–2011), juristi
*Olavi Rytkölä (1914–2001), juristi.
1 New York Plaza

**1 New York Plaza** on vuonna 1969 valmistunut 50-kerroksinen toimistorakennus. 195 metriä korkea pilvenpiirtäjä sijaitsee Financial District -alueella, New Yorkissa. Rakennuksen julkisivun suunnitteli Nevio Maggiora.

5. elokuuta 1970 rakennuksessa sattuneessa tulipalossa kaksi ihmistä kuoli ja 35 loukkaantui. Kuolemantapaukset johtuivat, kun lämpöön reagoiva hissipainike tilasi hissin palavaan kerrokseen ja hississä olleet kaksi henkilöä tukehtuivat savuun. Painike oli suunniteltu reagoimaan sormen kosketuslämpöön hissiä tilatessa, mutta tässä tapauksessa se reagoi palavan kerroksen tulipalon kuumuuteen.  

New Yorkissa lokakuussa 2012 riehunut hurrikaani Sandy aiheutti rakennuksessa vaurioita, kun vettä tulvi rakennuksen alemmille tasoille. Rakennuksessa olevat liiketilat menivät remonttiin ja avattiin jälleen talvella 2014. 

## Lähteet

## Aiheesta muualla
Salokääpä

**Salokääpä** (*Dichomitus squalens*) on Suomessa itäpainotteisesti esiintyvä kääpä, joka on määritelty silmälläpidettäväksi lajiksi. Tyypillisesti salokääpää kasvaa myrskyjen tai metsäpalojen vaurioittamissa männyissä, mutta sitä on löytynyt myös vanhoista metsistä kaatuneiden kuusien rungoilta.

Salokäävän itiöemä on yksivuotinen ja kasvaa yleensä pileaattisena tai puoliresupinaattisena. Tuoreena kääpä on juustomainen ja muuttuu kuivuessaan luunkovaksi. Valon määrä vaikuttaa salokäävän väritykseen, varjossa se pysyy valkoisena. Valoa saadessaan käävän lakkiin tulee nahanruskeita tai ruosteisen punaruskeita sävyjä ja pillipinta muuttuu vaaleanbeigeksi. Pillit ovat säännöllisen pyöreitä ja melko pieniä, niitä on 4–5 millimetrillä. Salokääpä on tuoksuton ja maistettaessa hapan.

## Katso myös
*Käävät metsien suojeluarvon indikaattoreina

## Lähteet

## Aiheesta muualla
*Laji.fi: Salokääpä (''Dichomitus squalens'')
*Ympäristö.fi: Salokääpä (''Dichomitus squalens'')
Iberoromaaniset kielet

**Iberoromaaniset kielet** ovat romaanisten kielten läntinen haara. Kieliryhmän alkuperäinen puhuma-alue on Pyreneiden niemimaa, mutta 1400-luvulla alkaneet tutkimusmatkat levittivät kieliä muun muassa Amerikan mantereelle. Myös näihin kieliin perustuvat kreolikielet voidaan toisinaan laskea mukaan: esim. papiamentu.  

Poliittisessa mielessä iberoromaanisia kieliä on neljä: espanja, portugali, katalaani ja galego. Tämä luokittelu perustuu lähinnä Espanjan ja Portugalin harjoittamaan kielipolitiikkaan.

## Kielet
Iberoromaanisiin kieliin kuuluu 13 kieltä, jotka jaetaan vielä edelleen alaryhmiin alueellisen sijoittumisen perusteella. 

* Itäiset 
** Katalaani 
* Oc
** Oksitaani 
** Shuadit 
* Läntiset 
** Asturia-leonilaiset
*** Asturia 
*** Mirandeesi 
** Kastillialaiset  
*** Extremadura 
*** Ladino
*** Espanja 
*** Charapan espanja 
** Gallego-portugalilaiset 
*** Fala 
*** Galicia
*** Minderico
*** Portugali

## Lähteet
Valkoleukatilapia

**Valkoleukatilapia** eli vanhalta nimeltään **mosambikintilapia** (*Oreochromis mossambicus*) on kirjoahventen (Cichlidae) heimoon kuuluva kalalaji, jolla on käyttöä akvaariokalana. Se on myös tärkeä laji kaupallisesti sekä urheilukalastun ja vesiviljelyn kannalta. Valkoleukatilapia on myös haitallinen vieraslaji, ja se lukeutuu Kansainvälisen luonnonsuojeluliiton sadan haitallisimman vieraslajin listalle.

Valkoleukatilapia on tavallisesti noin 35 senttimetrin mittainen, mutta lajin on havaittu voivan kasvaa 39 senttimetrin mittaan. Sukukypsäksi se tulee noin 15,4 senttimetrin mittaisena, mutta tämä voi vaihdella 6 ja 28 senttimetrin välillä. Suurin valkoleukatilapialla havaittu paino on 1,1 kilogrammaa. Laji voi elää jopa 11-vuotiaaksi.

Endeemisenä valkoleukatilapia elää vain Afrikassa Botswanassa, Lesothossa, Malawissa, Mosambikissa, Etelä-Afrikassa, Swazimaassa ja Zimbabwessa. Lisäksi sitä tavataan vieraslajina kaikissa maailman maanosissa. Valkoleukatilapia selviää 8–42 celsiusasteen lämpötilassa, ja luonnossa sitä yleensä tavataan 17–35-asteisissa vesissä.

Valkoleukatilapia on kaikkiruokainen, ja se syö enimmäkseen leviä ja kasviplanktonia mutta myös eläinplanktonia, pieniä hyönteisiä ja niiden toukkia, katkarapuja, joitakin nivelmatoja ja kosteikkokasveja.

Valkoleukatilapia on tärkeä ruokakala Kaakkois-Aasiassa, jossa sitä pyydetään nuotilla, katiskoilla ja verkoilla. Sitä markkinoidaan tuoreena ja pakastettuna.

## Lähteet